﻿ PROCESUL DE GENTRIFICARE A SPAŢIILOR DE LOCUIT URBANE. CONCEPT ŞI EXPLICAŢII ALTERNATIVE DANA CORNELIA NIŢULESCU n acest studiu caut să definesc şi să prezint principalele teorii explicative ale procesului de gentrificare, în contextul unor curente Î mai largi din sociologia urbană. Sintetic, fenomenul descrie acel proces de transformare a unei zone urbane îmbătrânite într-un cartier pentru populaţie mai potentă financiar, cu un anumit status social şi strămutarea vechilor rezidenţi săraci. Principala distincţie de care am ţinut cont şi care organizează şi lucrarea a fost că procesul cunoaşte particularităţi importante în funcţie de spaţiul cultural în care apare: în perimetrul anglo-saxon, gentrificarea este o consecinţă a proceselor specifice economiei capitaliste şi modelelor de consum, pe când în spaţiul fostelor ţări socialiste, gentrificarea este mai mult o acţiune de acumulare primitivă de capital, un mijloc de îmbogăţire şi nu o consecinţă a deţinerii de resurse economice importante. Comunităţile umane în oraş iau forma vecinătăţilor de locuire. Vecinătatea este un element fundamental al vieţii urbane, pentru că oraşele cresc prin adiţionare, nu de case, ci de comunităţi umane. Pentru a înţelege modul în care se agregă aceste comunităţi trebuie să înţelegem relaţia lor cu teritoriul, rolul important ce revine locuirii într-un spaţiu comun şi legăturilor ce se stabilesc cu acesta. Oamenii acţionează în anumite cadre, create pe baza opţiunilor de stil de viaţă şi a resurselor de care dispun; în acest context aleg şi tipul de comunitate de locuire căruia să aparţină, adecvată lor: în mediul urban sau rural, la casă sau la bloc, în centru sau la periferia localităţii. Transformările la care a fost supus oraşul ultimelor decenii, determinate de fenomenele de industrializare şi urbanizare, au afectat modul de locuire şi structura comunităţilor umane rezidenţiale, în sensul că acestea au cunoscut procese de consolidare determinate de viaţa la comun în ansamblurile de locuinţe urbane, sau procese de dislocare de populaţie în urma politicilor de reconstrucţie urbană sau fenomenelor precum gentrificarea. Astfel, în studiul de faţă îmi propun să aduc câteva lămuriri teoretice cu privire la fenomenul de gentrificare, în sensul definirii şi explicării lui din perspectivă cultural-istorică, precum şi să prezint acele particularităţi date de contextul românesc. CALITATEA VIEŢII, XVII, nr. 3–4, 2006, p. 281–293 282 DANA CORNELIA NIŢULESCU 2 CUM DEFINIM PROCESUL DE GENTRIFICARE A gentrifica înseamnă a transforma o zonă urbană îmbătrânită într-un cartier pentru populaţie mai potentă financiar, cu un anumit status social, prin renovarea clădirilor, consecinţele fiind, pe de o parte, creşterea valorii proprietăţilor respective (teren şi clădiri din zonă) precum şi strămutarea vechilor rezidenţi săraci. În continuare, voi încerca să prezint câteva semnificaţii care se acordă conceptului de „gentrificare” în cadrul diferitelor abordări din sociologia urbană. Ruth Glass (1964), cea care introduce noţiunea, tratează gentrificarea ca un proces cu puternice conotaţii de clasă socială. Glass scrie despre cartierele de muncitori din Londra care sunt „invadate” de populaţie aparţinând clasei mijlocii şi, de asemenea, descrie modul de propagare a fenomenului în interiorul anumitor zone ale oraşului, cu consecinţe în sensul schimbării caracterului social al locurilor respective. În aceeaşi direcţie, dar într-o viziune mai integratoare, gentrificarea este descrisă ca un proces fizic, economic, social şi cultural, care implică ocuparea de către populaţia înstărită, cu status social ridicat, a zonelor supraaglomerate, locuite de populaţie defavorizată social, sau a cartierelor muncitoreşti şi (stră)mutarea vechilor rezidenţi – Chris Hammett (1984). Elijah Anderson (1990) vorbeşte mai mult despre agenţii gentrificatori reprezentaţi de antreprenori locali, speculatori şi reprezentanţi ai claselor privilegiate, într-un cuvânt, oportuniştii, care cumpără proprietăţi de la populaţia rezidentă veche, defavorizată social. Un aspect pozitiv al acestui „schimb social” poate fi considerată ca fiind miza pe care o acordă atât noii veniţi cât şi vechii rezidenţi creşterii preţului proprietăţii, în speranţa că zona în sine va spori ca valoare, va deveni „la modă”, căutată, deci aducătoare de profit. Într-o viziune marxistă, gentrificarea este procesul prin care cartierele sărace din interiorul oraşelor sunt afectate de afluxul de capital privat venit prin intermediul noii clase sociale locale: cumpărătorii de terenuri şi case şi proprietarii care închiriază – Neil Smith (1996). Oarecum în acelaşi curent se înscrie şi Liviu Chelcea în definiţia pe care o dă gentrificării, drept „procesul de reabilitare şi transformare a zonelor urbane bine amplasate, locuite de familii cu venituri scăzute, în zone ocupate de o clasă mijlocie, mai puternică financiar” (Chelcea, 2000, p. 51). În concluzie, se poate evidenţia un acord între teoreticieni atunci când, foarte frecvent, se subliniază dimensiunea de clasă a proceselor de schimbare socială urbană. Unicul lucru care reuneşte definiţiile acestui proces în literatura de specialitate este termenul de „clasă”. În încercarea de a depăşi dificultăţile pe care le implică acest concept, poate că mai important de reţinut este că gentrificarea este un proces de schimbare, la nivelul cartierelor şi vecinătăţilor urbane de locuire, prin schimbul de populaţie în 3 PROCESUL DE GENTRIFICARE 283 zonele respective, cei vechi fiind înlocuiţi de cei noi, adică de indivizi mai educaţi şi cu venituri mai mari. Discursul teoretic devine neutru, atunci când se apreciază că, prin procesul de gentrificare, un anumit loc se schimbă, se transformă, faţa de cum fusese înainte, în sensul că devine mai atractiv pe piaţă din punct de vedere economic şi devine depozitarul unui nou model cultural. Gentrificarea apare ca un proces caracterizat printr-o foarte mare vizibilitate publică. Este vorba despre aspecte privind reabilitarea clădirilor cu valoare arhitecturală ridicată, creşterea taxelor, ca urmare a sporirii valorii bunurilor imobiliare în zonele gentrificate, precum şi transformarea acestor spaţii în zone urbane capabile să susţină anumite servicii, în mare parte destinate populaţiei cu un anumit status social. Noile zone devin, astfel, mult mai atractive pentru o mare diversitate de agenţi economici: firme imobiliare, restaurante, baruri, hoteluri, boutique-uri, clinici medicale, centre de sănătate etc.). Dar în acelaşi timp, la fel de vizibile par a fi şi consecinţele negative ale gentrificării: „segregarea geografică a claselor sociale în zone de «război» şi în paradisuri rezidenţiale” (Sassen, 2000, în Chelcea 2000, p. 52), ruperea legăturilor comunitare din zonele gentrificate, dar şi costurile economice ale dislocărilor de populaţie. DE LA COMPETIŢIE LA COMPLEMENTARITATE Înainte de a sintetiza explicaţiile care au fost date, de-a lungul timpului, de către cercetători procesului de gentrificare, trebuie avută în vedere istoria acestuia în spaţiul anglo-saxon, începând cu perioada anilor ’60 –’70, secolul trecut, dar şi manifestările sale recente din spaţiul Europei centrale şi de est (anii ’90 ai secolului XX) cu similitudinile, dar mai ales, în diferenţele faţă de formele pe care le cunoaşte fenomenul în statele capitaliste. Voi încerca să prezint gentrificarea aşa cum a fost ea explicată, în corelaţie cu alte procese de schimbare socială şi luând în considerare ambele spaţii culturale despre care am amintit mai sus. Principala modalitate de a explica fenomenul vizează plasarea acestuia în cadrul unor procese sociale mai largi, legate de modul de producţie, de modelul de consum, de modificările demografice. Primele analize ale fenomenului sunt legate de tensiunile existente între abordarea celor interesaţi de latura economică a procesului de gentrificare şi de relaţiile dintre fluxul de capital şi producţia spaţiului urban, pe de o parte şi a celor care sunt centraţi pe caracteristicile gentrificatorilor, respectiv, pe modelele acestora de consum în contextul culturii urbane şi a societăţii postindustriale, pe de altă parte. a. Modul de producţie ca argument – Neil Smith şi teoria „rent-gap” Gentrificarea este văzută de Smith ca un „vector” în procesul de dezvoltare inegală a spaţiului urban, sub influenţa modului de producţie capitalist. Această teorie are la bază fenomene precum retragerea capitalului, respectiv re-investirea 284 DANA CORNELIA NIŢULESCU 4 acestuia din (în) zonele centrale ale oraşului. Astfel, în primele două decenii de după al doilea Război Mondial, preţurile şi chiriile scăzute practicate pentru proprietăţile de la periferia oraşelor au determinat migraţia capitalului către aceste zone suburbane care se dezvoltă din punct de vedere industrial, comercial, al serviciilor pentru timp liber, şi nu în ultimul rând, rezidenţial (Smith 1986, p. 23). Astfel, pe măsura creşterii valorii terenului în suburbii se înregistrează devalorizarea şi abandonarea proprietăţilor în interiorul oraşelor. Ia naştere o discrepanţă, o prăpastie între valoarea actuală a terenului, dată fiind utilizarea lui în prezent şi valoarea potenţială a acestuia, care poate fi mai ridicată, în condiţiile unei folosiri mai eficiente (teoria „rent gap”). Se poate spune că gentrificarea este precedată de alte două mari procese, precum de-industrializarea centrelor oraşelor, care generează stocul de clădiri, terenuri neinteresante din punct de vedere economic în prezent, dar cu valoare mare potenţială, şi creşterea ofertei de locuri de muncă în sectorul serviciilor, în special în domeniul managerial şi în activităţile liberale, acestea urmând, spaţial, centralizarea capitalului. Astfel apar transformări, precum: mutarea activităţilor productive în afara zonelor centrale ale oraşelor, despărţirea personalului managerial de personalul legat direct de producţie, mutarea birourilor multor companii în zonele centrale ale oraşelor. De asemenea, începând cu anii ’70, secolul trecut, se înregistrează mutarea slujbelor şi industriilor mai bine plătite din oraşele vestice spre suburbii şi ţările lumii a treia, acestea reprezentând zone mai favorabile din punct de vedere financiar, adică: salarii mici, absenţa sindicatelor, impozite scăzute, legi ale mediului mai permisive (Chelcea, 2000, p. 52). Devalorizarea capitalului în centru creează oportunitatea pentru revalorizarea acestor zone neexploatate ale spaţiului urban (Smith, 1986, p. 24). Când prăpastia între valorile de pe piaţă ale celor două zone urbane este suficient de mare, agenţii gentrificatori – antreprenori de dezvoltare urbană (agenţi imobiliari, proprietari, viitori proprietari) vor încerca să facă profit investind în acele proprietăţi abandonate, pregătindu-le pentru noii rezidenţi. Le transformă în locuinţe confort sporit, care vor atrage noua clasă managerială, concentrată deja, economic, în centrele oraşelor. Concluzia lui Smith este că procesul de gentrificare se produce datorită „reîntoarcerii” capitalului în centrele oraşelor, în scopul profitului economic şi al stabilirii rezidenţei în proximitatea locului de muncă. Iată şi câteva obiecţii la teoria lui Smith 1) Teoria nu pomeneşte nimic despre gentrificatori. Pe lângă faptul că gentrificarea implică flux de capital, aceasta implică şi flux de populaţie. Indivizii nu răspund pasiv la circulaţia capitalului. Gentrificarea nu poate avea loc fără existenţa unui grup de indivizi, sau „consumatori”, care doresc să locuiască în centrul oraşului. 5 PROCESUL DE GENTRIFICARE 285 2) Aplicarea teoriei „rent-gap” în cercetarea empirică. Teoria nu explică semnele de gentrificare din oraşele tinere, mai puţin industrializate, şi, datorită ţării în care a fost formulată (SUA), este posibil să se aplice doar pentru acele procese conduse de agenţi gentrificatori care reabilitează complet cartiere abandonate. În plus, gentrificarea nu înseamnă doar renovarea unui spaţiu de clădiri abandonate, ci presupune amenajări şi dezvoltarea de servicii rezidenţiale. În al doilea rând, unii cercetători ai fenomenului afirmă că oraşe europene, precum Paris, Amsterdam, Stockholm nu au experimentat faza preliminară, de retragere a capitalului, ca în oraşele anglo-americane pentru care este valabilă teoria. Astfel, teoria nu reuşeşte să explice de ce în anumite comunităţi urbane fenomenul are loc, şi în altele nu (Ley, 1987, apud Lind, H., Hellstrom, A. 2003). 3) Oraşul şi suburbiile sunt tratate ca părţi ale unui sistem. David Ley (ib.) subliniază că cele două zone rezidenţiale nu sunt neapărat părţi ale aceluiaşi sistem. Gentrificarea nu reprezintă întoarcerea locuitorilor din suburbii în oraş, ci implică populaţie diferită, care trăieşte deja în oraş, dar care ajunge să prefere să locuiască în anumite zone ale acestuia. În fapt, Smith afirmă că nu oamenii se mută din suburbii, ci capitalul. Devalorizarea proprietăţii urbane poate să apară ca un stadiu în viaţa şi dezvoltarea vecinătăţilor de locuire, prin intermediul procesului de gentrificare. Deci, procesele de suburbanizare şi gentrificare ar trebui tratate independent unul faţă de celălalt. b. Consumul ca argument – teoria lui David Ley despre gentrificatori Această perspectivă subliniază importanţa caracteristicilor gentrificatorilor în înţelegerea procesului. Fenomenul are loc în condiţiile manifestării interesului indivizilor de a locui în anumite zone ale oraşului. Accentul cade, astfel, pe identificarea acelor motivaţii care stau în spatele acestui interes. b.1. Gentrificarea şi schimbările economice, în general, şi în structura ocupaţiilor, în special David Ley descrie o nouă clasă socială în formare, care este rezultatul trecerii la era post-industrială, în care economia este bazată pe servicii. Principalele caracteristici ale acesteia se referă la nivelul ridicat al veniturilor, la creşterea accesului la educaţie şi multiplicarea oportunităţilor în acest sens, precum şi la un comportament asemănător din punctul de vedere al consumului. Avem de a face cu populaţie care dispune de venituri mari şi care caută să economisească timp în ceea ce priveşte deplasarea la locul de muncă. Aceste lucruri justifică investiţia în proprietăţi imobiliare în interiorul oraşului sau, acolo unde acestea nu există, în amenajarea şi dezvoltarea de ansambluri urbane rezidenţiale pe vechile platforme industriale părăsite, în urma fenomenului de suburbanizare. Procesul de gentrificare se produce într-un climat economic în care interesul pentru locuinţe în interiorul oraşului poate fi interpretat drept interes pentru o investiţie profitabilă. 286 DANA CORNELIA NIŢULESCU 6 În concluzie, în spatele acestei noi entităţi sociale se desfăşoară, de fapt, procesul de restructurare economică urbană, principalul factor care determină apariţia acestui grup de populaţie – gentrificatorii. Aceştia caută să se concentreze spaţial în acelaşi mod în care economia serviciilor se concentrează în interiorul oraşelor. b.2. Gentrificarea şi schimbările demografice Fenomenul de baby-boom din anii ’50 a generat o serie de transformări (ex.: prezenţa ambilor părinţi pe piaţa muncii, creşterea în anii ’70 –’80 a cohortelor de populaţie de 25–30 de ani, preferinţele de consum în funcţie de generaţie etc.) care au condus la o apreciere sporită pentru viaţa urbană, în general, concretizată într-o creştere a cererii de locuinţe. Aceasta este una dintre multele schimbări demografice care au determinat restructurarea rezidenţială în mediul urban şi în care femeile au avut un rol important. De asemenea, pe lângă transformările din interiorul familiei şi gospodăriei, în sensul angajării femeii pe piaţa muncii, apar fenomenele de amânare a căsătoriei şi naşterii. În acest context întâlnim şi discursul feminist în descrierea factorilor explicativi ai gentrificării. Liz Bondi afirmă că apartenenţa de gen determină un anumit mod de relaţionare socială în interiorul structurii de clasă socială şi că femeia ajunge să fie gentrificator ca un răspuns la relaţiile sociale ale unei societăţi patriarhale (Bondi, 1991, p. 1996, apud Lind, H., Hellstrom, A., 2003). În această concepţie, gentrificarea apare ca un proces în care femeile devin agenţi ai gentrificării, mai degrabă forţate de relaţii opresive de clasă, determinate de apartenenţa la gen, decât de preferinţa pentru o rezidenţă în anumite arii urbane din interiorul oraşului. În acelaşi timp, accesul la educaţie le face pe femei să părăsească şi fizic suburbiile (mediu social caracterizat de relaţii sociale patriarahale, imediat după război), o dată cu respingerea mentală a acestui spaţiu (Wiliams, 1986, p. 69). Toate aceste comentarii subliniază caracterul de vizibilitate maximă al fenomenului, gentrificarea fiind un răspuns „spaţial” la relaţiile de clasă şi gen din mediul urban, cel puţin pentru spaţiul occidental. Sintetic, gentrificarea nu este doar un proces de clasă şi nici doar un proces de apartenenţă la gen, ci face referire la acei indivizi din clasa mijlocie care au un model de consum specific care răspunde „gusturilor şi constrângerilor noii clase manageriale (de exemplu, lipsa cronică a timpului)” (Chelcea, 2000, p. 53) şi care se defineşte şi prin preferinţa pentru rezidenţă în anumite zone urbane din interiorul oraşului. Literatura de specialitate, cu referire la realităţile din occident, descrie şi locul pe care îl ocupă apartenenţa la grupul minorităţilor sexuale în procesul de gentrificare. Manuel Castells este un pionier al acestei abordări, el prezentând caracteristicile comunităţii gay din San Francisco, caracteristici care o fac potenţial gentrificatoare. Este vorba despre indivizi, bărbaţi, singuri, tineri, care nu trebuie să 7 PROCESUL DE GENTRIFICARE 287 susţină o familie şi, nu în ultimul rând, persoane care au legătură sau lucrează în sfera serviciilor (Castells, 1983, p. 160, Lind, H., Hellstrom, A., 2003). Astfel, dacă implicarea femeii în procesul de gentrificare a fost analizată şi ca un efect al opresiunii în cadrul relaţiilor patriarhale din cuplu, în cazul comunităţii gay, motivaţia pentru gentrificare este apreciată ca fiind legată de căutarea puterii economice şi politice, de exprimare a libertăţii sexuale şi de consolidare a identităţii de grup. b.3. Gentrificare, cultură şi identitate Există multe studii despre rolul schimbărilor culturale în procesul de gentrificare şi, de asemenea, nu lipsesc trimiterile la apartenenţa de clasă, în contextul discuţiilor despre stil de viaţă, modalităţi de consum, opţiuni culturale ş.a.m.d. Din această perspectivă, populaţia gentrificatoare, aparţinând clasei mijlocii, investeşte în proprietăţi cu valoare culturală şi istorică (ex.: preferinţa pentru un anumit stil arhitectonic al clădirii), afirmându-şi, astfel, distanţa faţă de păturile sociale inferioare şi construindu-şi o identitate bazată pe consum ca formă de investiţie, ca mijloc de exprimare personală şi ca simbol al statusului social. Schimbările în economie au condus la o nouă etică a comportamentului de consum. Acesta poate fi vizualizat spaţial, în condiţiile în care proprietăţile din zonele gentrificabile sunt considerate o marfă pentru cei interesaţi să locuiască în zone atractive din punctul de vedere al valorii cultural-istorice şi al poziţionării în relativa vecinătate a ceea ce înseamnă economia serviciilor urbane. În concluzie, vorbind despre influenţa culturii în procesul de gentrificare, ne referim, în mod special, la implicaţiile nivelului de educaţie al populaţiei gentrificatoare, dar şi la influenţa unor factori, precum consumul de mass-media, de publicitate etc., care conturează sistemul preferinţelor estetice ale indivizilor. c. Complementaritate în teoria gentrificării Este evident că procesul nu poate fi explicat doar apelând la argumentul economic, sau doar la argumentul cultural şi că nici unul dintre ele nu prevalează asupra celuilalt, în încercarea de a înţelege cauzele fenomenului. Unul dintre sociologii adepţi ai acestei perspective este Sharon Zukin, cu lucrarea sa clasica („Loft Living”, 1982) despre gentrificare în cartierul SoHo din New York City. Ea descrie cum în anii ’60, ’70 mansardele caselor vechi, părăginite au fost ocupate de artişti care, conferind o anumită valoare culturală locului, au determinat investiţii economice şi dezvoltarea comercială a zonei. Sharon Zukin apreciază, folosind termenul de „capital cultural”, că nu a existat un decalaj în timp între cultură şi capital, ca inputuri la nivel de zonă urbană, ci a fost vorba de o fuziune între acestea, care a reprezentat primul stadiu în procesul de gentrificare. Avem de a face cu o viziune integralistă a celor două argumente: producţie şi consum – unul având la bază teoria economică marxistă, iar celălalt, teoria cultural postmodernistă. 288 DANA CORNELIA NIŢULESCU 8 ALTE TEORII ALE GENTRIFICĂRII Degentrificarea Recesiunea economică de la începutul anilor ’90 care a afectat în special economiile americană şi britanică a generat reacţii în rândul cercetătorilor, care au teoretizat conceptul de degentrificare, o schimbare totală a celor întâmplate la nivelul cartierelor urbane, în urma procesului de gentrificare început în anii ’60, ’70. Ideea erei post-gentrificare este susţinută de Larry Bourne, apelând la experienţa oraşelor canadiene, prin intermediul unor argumente precum: diminuarea ca dimensiune a cohortelor de tineri, potenţiali gentrificatori, fenomenul de amânare a căsătoriilor şi întemeierii unor noi gospodării, îmbătrânirea populaţiei, restructurarea macro-economică, recesiunea companiilor- corporaţii, cu efecte în creşterea ratei şomajului în domeniul serviciilor şi domeniilor conexe acestora (Bourne, 1993, p. 104–105). Această viziune readuce în prim plan teoria economică a lui Neil Smith potrivit căreia perioadele caracterizate prin retragerea capitalului, prin diminuarea investiţiilor, sunt urmate de perioade de revigorarea a fluxurilor de capital şi a investiţiilor, acestea reprezentând premisele procesului de gentrificare (Smith, 1996, p. 229) Indicatorii gentrificării şi degentrificării devin, astfel, indicatori ai dinamicii schimbării sociale urbane, care se produce în funcţie de perioadele de recesiune/creştere economică. Noi teorii ale schimbării urbane şi ale gentrificării, în particular Oraşul răzbunător (The Revanchist City). Conceptul are rădăcini în istoria Franţei secolului XIX, răzbunătorii fiind un grup de naţionalişti aparţinând clasei de mijloc care se opuneau celor care păreau „a cuceri” oraşul prin număr şi forţă, reprezentanţi ai clasei muncitoare şi ai Comunei din Paris. Neil Smith este cel care face legătura între acest model de confruntare socială în spaţiul urban şi procesul gentrificării în oraşele americane ale anilor ’90. Smith prezintă oraşul, centrul acestuia ca un spaţiu al conflictului între populaţia albă aparţinând clasei mijlocii şi oricine altcineva care o ameninţă: minoritari, muncitori, cei fără locuinţă (homeless people), şomeri, imigranţi, homosexuali etc. (Smith, 1996, p. 211). Gentrificarea, ca proces extrem de vizibil, este folosită, astfel, ca o modalitate de a cerceta conflictele sociale pe care le generează capitalul economic investit în spaţiul urban. Iată două explicaţii pe care le dă Neil Smith acestui fenomen. Prima face referire la discrepanţa dintre optimismul ce caracteriza perioada anilor ’80 şi efectele psihologice ale recesiunii de la începutul anilor ’90. Nemulţumirile din rândul păturii clasei mijlocii s-au îndreptat către grupurile marginalizate din oraş. 9 PROCESUL DE GENTRIFICARE 289 În al doilea rând, Smith pomeneşte de influenţa pe care a avut-o mass-media şi administraţia în propagarea acestui conflict, acestea oferind modele de atitudine negativă faţă de populaţia exclusă social din oraşele americane. Ceea ce se poate spune însă este că aceasta atitudine de anti-urbanism nu se poate generaliza, nu poate fi privită ca un efect global al capitalismului contemporan, atâta timp cât există state unde se manifestă un ataşament faţă de viaţa şi cultura urbană. Oraşul emancipat (The Emancipatory City). Termenul a fost introdus de Loretta Lees, în contrast cu ceea ce exprima termenul de the revanchist city, adică oraşul este un spaţiu sigur, primitor, nu exclusivist, care favorizează interacţiunea socială, toleranţa şi diversitatea culturală. Gentrificarea se întâmplă şi ca o reacţie de respingere a vieţii în suburbii. (Caulfield, 1989, p. 624) În acelaşi timp, se ştie că, în general, oraşele occidentale sunt o mare masă cosmopolită şi heterogenă de indivizi egocentrici, interesaţi doar de bunăstarea personală, rar integraţi în reţele sociale largi. A pretinde că gentrificarea creează toleranţă înseamnă a nega celelalte consecinţe ale procesului pe care l-am descris anterior, precum: polarizare socială funcţie de clasă socială, rasă, nivel de venit, excluziune socială ş.a.m.d. În analiza fenomenului, întotdeauna trebuie luate în consideraţie ambele faţete ale problemei: interesele gentrificatorilor (aşa-zişii câştigători), dar şi cele ale populaţiei rezidenţiale dislocate (aşa-zişii pierzători). Trebuie specificat că aceste două puncte de vedere concurente sunt construcţii teoretice care pleacă de la realităţi diferite: Neil Smith este influenţat de viaţa oraşelor americane, iar Caulfield de cea a oraşelor canadiene, o cu totul altă situaţie. Astfel, diferitele perspective de abordare ale procesului de gentrificare există deoarece punctele de plecare sunt observaţii în contexte urbane diferite. GENTRIFICAREA ÎN ROMÂNIA În ceea ce priveşte oraşele post-socialiste, paradoxul este că succesiunea dintre posesia capitalului şi exercitarea controlului asupra anumitor arii urbane trebuie inversată, întrucât, mai degrabă, controlul asupra spaţiului conduce la acumularea de capital. (Chelcea, 2000, p. 53). Şi Europa Centrală şi cea de Est au cunoscut fenomenul extinderii economiei serviciilor, care a generat o cerere ridicată de spaţii în centrele oraşelor. Soluţia pentru multe comunităţi urbane a fost reamenajarea unor foste zone rezidenţiale, în urma unei presiuni pentru dislocarea chiriaşilor şi/sau proprietarilor acestora. Pentru înţelegerea mai bună a fenomenului trebuie analizat mecanismul de acordare a drepturilor de proprietate pentru că gentrificarea se suprapune cu perioada de refacere a proprietăţii private sau chiar precede acest proces. 290 DANA CORNELIA NIŢULESCU 10 De asemenea, o altă particularitate este că gentrificarea, în multe situaţii este un fenomen care are ca iniţiator statul, realizându-se mai degrabă în cadrul proprietăţii de stat decât în cadrul schimburilor de pe piaţă (ib., p. 51) 1 Gentrificarea în România, proces de „acumulare primitivă” In extenso, gentrificarea presupune o modificare a compoziţiei cartierelor urbane, însă interesant este că, în spaţiul cultural-istoric despre care vorbim, aceasta se face oarecum în absenţa capitalului şi a drepturilor de proprietate clar definite, atribute esenţiale în apariţia gentrificării în societăţile capitaliste. În primul rând, gentrificatorii aparţin unei clase sociale care deţine, mai degrabă, capital social, adică o bogată reţea de relaţii cu instituţiile statului care gestionează fondul locativ, decât capital economic, financiar. Este vorba de o nouă clasă capitalistă formată din chiriaşi, antreprenori imobiliari, funcţionari corupţi, căreia îi lipseşte capitalul. Acumularea de capital fiind o problemă şi datorită faptului că creditul este scump, achiziţia în anumite condiţii a terenurilor şi caselor devine o modalitate de acumulare de capital (de exemplu, casele pot fi oferite drept garanţii la bănci, închiriate sau vândute). Aceasta se întâmplă în special atunci când drepturile de proprietate sunt alocate preferenţial de către stat, sau când casele şi terenurile sunt cumpărate ieftin de la stat (ib., p. 54). În al doilea rând, drepturile de proprietate asupra multor clădiri naţionalizate în 1950 nu au fost clarificate. După Revoluţie, revendicările legitime ale foştilor proprietari au fost în mică parte soluţionate, procesele de restituire întinzându-se pe durata mai multor ani, iar restituirile care s-au făcut au fost reglementate, în sensul că proprietarii au fost obligaţi să continue să păstreze chiriaşi în locuinţe limitându- se, astfel, tranzacţiile legale ale acestor imobile. În acelaşi context, o altă problemă care vizează dreptul de proprietate este tergiversarea multă vreme a introducerii sistemului de carte funciară, care reglementează proprietatea privată asupra pământului şi care impune existenţa informaţiilor publice despre proprietarul unui teren sau al unei clădiri. Acesta a fost şi motivul numeroaselor înşelătorii care s-au făcut în primii ani de după ’89, prin vânzarea unei proprietăţi de mai multe ori. Concluzia este că procesul de gentrificare se manifestă diferit şi are un alt rol în spaţiul ţărilor foste socialiste – achiziţionarea proprietăţilor urbane de valoare (case, terenuri) este o formă de acumulare de capital, şi nu o expresie a distribuirii inegale a capitalului. Procesul de gentrificare însoţeşte procesul de constituire a 1 Este sintagma folosită de Liviu Chelcea în studiul său publicat în Revista „Sociologie Românească”, nr. 3–4/2000 (Grupuri marginale în zone centrale: gentrificare, drepturi de proprietate şi acumulare primitivă post-socialistă în Bucureşti), atunci când descrie formele specifice pe care le ia procesul de gentrificare în Bucureşti, în special şi în oraşele din România şi ţările central şi est-europene, în general. Autorul foloseşte date de recensământ, interviuri şi cercetare de arhivă pentru a descrie transformările unei zone centrale din Bucureşti. 11 PROCESUL DE GENTRIFICARE 291 unei noi clase capitaliste la care o contribuţie fundamentală o are statul în calitate, aici, de manipulator al drepturilor de proprietate asupra clădirilor proprietate de stat, dar şi naţionalizate. În studiul amintit, Liviu Chelcea, încearcă să găsească o serie de argumente care să sprijine ideea că procesul de gentrificare are loc în anumite zone din oraşele din România. Semne ale procesului de gentrificare a unei zone, în Bucureşti Datele obţinute în urma cercetării conduc, parţial, către confirmarea ipotezei că există gentrificare, afirmaţie care se susţine prin observaţii de tipul: ● transformarea spaţiului rezidenţial în spaţiu pentru activităţi comerciale; ● venitul rezidenţilor nou-veniţi este mai ridicat; ● apariţia proprietarilor rentieri; ● mutarea în zonă a familiilor tinere şi active şi scăderea numărului de familii compuse din bătrâni. Există însă şi argumente în defavoarea ipotezei formulate, concretizate în fapte de observaţie, precum: ● nivelul de educaţie al noilor veniţi nu este semnificativ mai ridicat decât al vechilor rezidenţi; ● menţinerea sau chiar creşterea ponderii populaţiei de etnie romă. Concluzia generală care s-a putut trage vizează faptul că în spaţiul urban românesc coexistă zonele sărace cu zonele gentrificate, oarecum izolate fizic şi social de vecinii lor, reprezentând un fel de insule la marginea cartierelor gentrificabile. Strategii ale celor implicaţi în gentrificare Există două mari etape în derularea procesului de gentrificare, în ţări precum România: a) transformarea drepturilor de proprietate asupra clădirilor şi b) lansarea acestor proprietăţi pe piaţă. Legislaţia privind locuirea în spaţiul ex-sovietic se caracterizează prin faptul că locuinţele proprietate de stat au fost vândute celor care le ocupau. În consecinţă, casele şi terenurile valoroase, care au fost achiziţionate la preţuri mult mai mici decât valoarea lor de piaţă, au devenit atractive pentru diverşi antreprenori (reprezentanţi ai agenţiilor imobiliare, chiriaşi, funcţionari ai statului) dispuşi să le „arunce” pe piaţă şi să-şi însuşească diferenţa de valoare. S-au conturat o serie de strategii de apropiere a proprietăţii prin influenţarea fie a administraţiei publice locale, fie a foştilor chiriaşi transformaţi în proprietari. Aceste acţiuni au drept consecinţe venirea agenţilor gentrificatori în zonă şi migraţia vechilor rezidenţi în alte zone (Chelcea, 2000, p. 63–65). O primă strategie este cea utilizată de agenţiile imobiliare, care achiziţionează fosta proprietate a statului şi o transformă în proprietate privată care aduce profit. 292 DANA CORNELIA NIŢULESCU 12 Chiriaşilor prea săraci pentru a-şi cumpăra şi întreţine locuinţele, agenţii imobiliari le oferă sumele de bani necesare cumpărării de la stat în schimbul unei înţelegeri – după ce devin proprietari, chiriaşii se angajează să vândă casa agenţilor imobiliari, dar cum există o restricţie de a nu înstrăina casele cumpărate de la stat de chiriaşi pe o perioadă de 10 ani, se recurge la o inginerie juridică, prin care suma care se dă chiriaşului are valoare de împrumut pentru care se garantează cu casa; împrumutul nu este restituit, iar casa rămâne agenţiei. În schimbul acestei înţelegeri, chiriaşii primesc un apartament la bloc în cartiere mult mai puţin valoroase din punctul de vedere al valorii de piaţă a caselor. O a doua strategie îi vizează pe proprietarii sau descendenţii acestora care îşi revendică şi îşi obţin proprietăţile. Legea actuală protejează chiriaşii împotriva evacuării prin păstrarea lor în locuinţă o perioadă de 5 ani de la restituire şi prin subvenţionarea chiriilor. Proprietarii, care sunt interesaţi să câştige de pe urma proprietăţii lor, recurg la modalitatea de a le oferi chiriaşilor o altă locuinţă, de regulă, un apartament la bloc, pentru ca apoi să investească în propria casă pentru a o vinde sau închiria. A treia strategie are în centrul său proprietarii/chiriaşii locuinţelor din aceste zone valoroase, în special bătrâni, care se mută cu copiii şi închiriază/subînchiriază casele la preţul de piaţă al chiriilor, mult mai ridicat decât cel al chiriilor subvenţionate, obţinându-se, astfel, profit. Următoarele trei strategii se referă la chiriaşii statului ca agenţi de gentrificare. În cazul în care chiriaşul este puternic din punct de vedere financiar sau cu capital social (relaţii) ridicat, acesta poate să fie în ipostaza de a ocupa partea principală a unei clădiri, chiriaşilor săraci rămânându-le spaţiul marginal. Presiunile se fac în sensul mutării chiriaşilor săraci şi a cumpărării ulterioare a întregii clădiri. O altă strategie, care se referă la extinderea locuinţei, constă în amenajarea spaţiilor nefolosite (mansardă, subsol) cărora li se dă o destinaţie rezidenţială şi sunt oferite spre închiriere la preţul pieţei. O ultimă strategie identificată se referă la relaţia care se stabileşte între anumiţi rezidenţi ai zonei, în mare măsură bătrâni şi săraci şi vecinii lor, şi anumiţi vecini mai potenţi financiar, o relaţie de rudenie simbolică, care atrage după sine lăsarea moştenire a locuinţei după deces. Gentrificarea în spaţiul Europei de Est, în general şi al României, în particular este un proces de dată recentă, care aduce pe scena socială a noilor cartiere rezidenţiale o diversitate de actori sociali: de la cei care iniţiază fenomenul, oportuniştii economici (antreprenorii urbani locali, reprezentanţii claselor sociale privilegiate, cumpărătorii de terenuri şi imobile, chiar statul), până la populaţia rezidentă veche, gentrificabilii (minoritarii, chiriaşii, defavorizaţii soartei, săracii) şi populaţia rezidentă nouă, mai educată, cu venituri mai mari şi mai omogenă din punct de vedere etnic. 13 PROCESUL DE GENTRIFICARE 293 În ciuda caracterului lui local, consecinţele acestui proces se răsfrâng însă asupra întregului oraş, determinând o separare suplimentară a săracilor de clasa de mijloc şi gruparea acestora în spaţii rezidenţiale, un fenomen de omogenizare socială dezechilibrată, care atrage costuri suportate de întregul oraş. BIBLIOGRAFIE 1. Anderson, E., Streetwise: Race, Class and Change in an Urban Community, Chicago, University of Chicago Press, 1990. 2. Bourne, L., The demise of gentrification? A commentary and prospective view, Urban Geography 14 (1). 1993. 3. Caulfield, J., Gentrification and desire, Canadian Review of Sociology and Anthropology 26 (4). 1989. 4. Chelcea, L., Grupuri marginale în zone centrale: gentrificare, drepturi de proprietate şi acumulare primitivă post-socialistă în Bucureşti, în „Sociologie Românească”, 3–4, p. 51–68, 2000. 5. Glass, R., Aspects of Change, în Centre for Urban Studies (ed) London: Aspects of Change (MacGibbon and Kee, London), 1964. 6. (http://parole.aporee.org/work/print.php?words_id=190. 7. Hamnett, C., Gentrification and residential location theory: a review and assessment, în D. Herbert and R.J.Johnston (eds) Geography and the Urban Environment: Progress in Research and Applications (Wiley and Sons, New York) (http://sweb.uky.edu/~kpark3/archives/bib_gentrification.htm), 1984. 8. Rughiniş, C., Intervenţii sociale şi excluziune morală în comunităţi dependente în România în tranziţie, Teză de doctorat, Conducător ştiinţific Acad. prof. univ. dr. C. Zamfir, Universitatea din Bucureşti, Facultatea de Sociologie şi Asistenţă Socială, Bucureşti, 2005. 9. Smith, N., The New Urban Frontier: Gentrification and the Revanchist City, Routledge, London and New York, 1996. 10. Smith, N., Gentrification, the frontier and the restructuring of urban space, în N. Smith and P. Williams (eds) Gentrification of the City, Unwin Hyman, London 1986, pp. 15–34. 11. Williams, P., Class constitution through spatial reconstruction? A re-evaluation of gentrification in Australia, Britain and the United States, în N. Smith and P. Williams (eds), Gentrification of the City, Unwin Hyman, London, 1986. 12. Zukin, S., Loft Living: Culture and Capital in Urban Change, Baltimore, Johns Hopkins University Press, 1982. n this paper I intend to define and show the main explanatory theories of the gentrification process, in the context of some large I tendencies in the urban sociology. Synthetically, the phenomenon depicts the transformation of an aged urban area into a middle class neighbourhood and the dislocation of the old resident population. The main distinction I took into account and which, in a way, organises the present paper was that the process has special features in terms of cultural area in which it shows up: in Anglo-saxon cultural space, gentrification is a consequence of the capital economy and the consumption patterns, while in the former socialist countries, area gentrifcation is more a primitive action to get capital, not an effect of having economic resources. 